Document ID: /fineweb-2-swissfilter-quality_10-filterrobots/filtered/02038.jsonl.gz/2323

Lens – na fiss betg Lens senza il RC Lens. In club da ballape cun in’istorgia ch’è colliada cun las minieras da charvun. Enfin ils onns 60 vegnivan lavurers da tut las naziuns a lavurar en las minieras, tranter auter er giugaders da ballape. Schefs da las minieras han onns a la lunga manà e finanzià il club da ballape. Las minieras na datti betg pli. Fans da ballape, da quels datti dentant fitg blers a Lens.
Era insatge per il museum
Actualmain gioga il RC Lens en segunda liga, tuttina visitan vers 35'000 aspectaturs mintga gieu. E l’atmosfera è unica.
Quest fatg ha era il museum Louvre a Lens prendì sco chaschun da far in'exposiziun tut speziala per il temp da l’Euro 2016. In'exposiziun cun objects dals fans «les supporters». Mintga object ha in'istorgia persunala. I dat pullovers, cudeschs cun plans da gieus, bigliets etc. Entras quest'exposiziun fitg persunala èn er persunas vegnidas en il museum che n'eran anc mai stadas en quest bajetg.